劉復之哀辭
作者：薛季宣
朝代：宋

paragraphs: 天胡不仁兮，瘼此下民。
良苦乏賢兮，賢人名去而仙。
繄世途之好徑兮，正路榛塞。
閶闔重重有栗階而進兮，不崇朝而折翼。
鴟鶚司政兮，蝙蝠之晨。
猿仁何咎兮，擯自王孫。
寧是不畏兮，天實爲之。
皇浩浩之充天兮，豈其已而。
鴻翱翔而遵逵兮，退飛者再。
摶扶摇之直上兮，竟翷翩而長逝。
夫豈人爲兮，呼天不聞。
人莫不死兮，不亡者存。
小官之不卑兮，賢聲載路。
視彭鏗其猶夭兮，後昆有裕。
楙實雙而一瘁兮，哀哀者母。
紛孺弱之呱前兮，蒼天太苦。
生者作德兮，死者有仁。
嗚呼哀哉，家國無人非余患兮，余悲夫抱志之不伸。